Għaddejna diġà t-tieni ġimgħa ta' din il-kampanja elettorali u qisu ma nistgħux navvanzaw iktar 'il quddiem sabiex nippruvaw nifhmu x'sewwasew huma u xi jrid iwettaq verament il-Partit Laburista. Ilna ħames snin inħarsu 'l quddiem lejn art destinata li għaliha ridna nkunu l-ħin kollu preparati għal ċaqliq qawwi tagħha taħtna. Dejjem ġejja t-tweġiba fuq diversi punti. Issa l-poplu, bi dritt, qiegħed jistaqsi. Irid ikun jaf x'sewwasew għadu jirrappreżenta l-partit fl-Oppożizzjoni. X'inhuma verament il-valuri tiegħu. Għadhom dawk passati, jew ġew issa mtajra? Huwa minnu li għall-ewwel darba tul din il-kampanja (tant li widnejna kienu ser jaqgħu), il-Kap tal-Oppożizzjoni semma, u mhux tkellem, dwar il-ġustizzja soċjali. Qalha biex jikkuntenta lil dawk li għadhom fuq ix-xellug żbaljat tal-Partit Laburista. Għax ma hemmx dubju li tul dawn il-ħames snin, fin-nuqqas ta' formazzjoni politika tal-mexxej, il-partit jidher li ċċaqlaq lejn il-lemin tiegħu waħda u sew. Il-pożizzjoni li partit għandu jkollu dejjem, jekk irid iħares 'il quddiem, hija dik fiċ-ċentru. Biss, huwa evidenti għall-aħħar li la hemm bidu u anqas tmiem f'dak li issa jemmen il-Partit Laburista. Pożizzjoni mill-iktar stramba. Huwa ċar li, meta partit jitlef kompletament id-direzzjoni ideoloġika tiegħu, jitlef triqtu. Dan ifisser li jispiċċa jwettaq dak li m'għandux, proprju għax mill-bidunett m'għandux idea fejn irid imur. Preżentement hemm politika mmarkata mis-suq tal-opinjonijiet. Jekk xi ħadd għandu opinjoni mod u jiddikjaraha fil-pubbliku, b'insistenza jsib min jibda jaħseb: l-ewwel, li dik hija s-sewwa u t-tieni, li hemm maġġoranza tal-pajjiż li tridha. Bdiet dieħla dittatura perikoluża u anti-demokratika. Waħda li tibbaża lilha nfisha fuq il-vantaġġ li taħtaf xi ġurnalist li jsostniha biex forsi, fl-aħħar, tieħu l-importanza. L-agħar mhux tant din l-imġieba, li wieħed jifhimha, iżda li ssib lil min huwa daqshekk 'il bogħod mill-poplu li jaċċettaha bħala parti mill-programm elettorali tiegħu u jiddikjaraha b'konvinzjoni b'mod li tinduna kemm m'huwiex preparat tajjeb għall-kariga li qed jaspira għaliha. Hemm maġġoranza kbira fil-pajjiż li dan kollu qed idejqu, u sew. Il-poplu huwa wieħed tolleranti, moderat, li jħares 'il quddiem u fuq dan m'hemmx dubju. Biss, jidher ċar daqs il-kristall li hemm min qiegħed jinjora li l-maġġoranza tal-elettorat tippretendi li l-politiċi tagħha jkunu ta' sustanza u jimxu fuq il-valuri nsara. Meta hemm min jipprova jwettaq il-politika u jinjora dan il-fatt ikun qiegħed jibgħat messaġġi żbaljati. Għax huwa żgur inaċċettabbli li wieħed jipprova jorbot ruħu ma' pożizzjonijiet li ma jkunux kapaċi jiddixxernu ż-żminijiet, però daqshekk ieħor dawk li jwaqqgħu għaċ-ċajt u jiżżuffjettaw bihom. Hemm maġġoranza kattolika fil-pajjiż li timmilita fiż-żewġ partiti li, għal darb'oħra, qegħda timmarka r-reżistenza u l-oġġezzjoni tagħha. Il-politika hija strument sabiex twettaq il-ġid lill-proxxmu, kif issir għan għaliha nfisha. Kif ikollha min jiddikjara li l-għan jiġġustifika l-mezz użat biex jikseb il-poter, allura titlef kollox. Titlef l-iskop u l-valur veru tal-organizzazzjoni tal-bnedmin fis-soċjetà. L-istabilità, il-paċi, il-ġustizzja huma kollha dipendenti fuq il-pedament tal-valuri nsara. Id-demokrazija hija s-sistema li nbniet fuq dawn il-valuri. Iktar ma tersaq lejhom, iktar ma tifhem l-ispirtu veru tagħhom iktar ikollok soċjetà soda. Mingħajr il-valuri nsara sodi, ebda soċjetà m'hija kapaċi ssostni lilha nfisha kontra l-kurrenti li jkunu ġejjin għal ma' wiċċha minn kull lok jew livell. L-għarfien politiku ta' dan huwa neċessarju sabiex wieħed iżomm ruħu fuq it-triq it-tajba, għalkemm mhux neċessarjament biex jogħġob lil kull persuna. Biss, min jimxi bid-diffikultajiet u kontra diversi kurrenti fuq dik it-triq ikollu, f'kull ħin, is-sodisfazzjon li għamel is-sewwa għall-oħrajn. Ngħid iktar dan għax huwa ċar ħafna li hemm attentat fi ħdan is-soċjetà minn xi wħud sabiex il-politika ssir mingħajr ebda forma ta' prinċipju. Issir fuq dak li taħseb li jaqbillek f'dak il-ħin u dan iwassal għall-ħmerijiet. Għalkemm hemm min jinjora dan kollu, l-esperjenza politika turik li l-elettorat ta' dawn il-gżejjer m'huwiex lest li jinsa u ma jikkunsidrax dawn il-prinċipji. Il-vot tal-kunsens tagħhom imur fuq il-partit li jirrappreżenta verament is-sewwa u li ma jibżax jiddikjara b'mod ċar li huwa mmexxi mill-valuri nsara.
X'Politika Hija Din?